Hvordan du udregner den rette husleje, afhænger blandt andet af, om den kommune du udlejer i, er en reguleret eller en ureguleret kommune.
Hvis du hører til i en ureguleret kommune, skal du følge lejeloven. Ifølge den er der fri huslejefastsættelse efter det lejedes værdi. Det er meget vigtigt, at du ikke tager mere i husleje, end du må. Gør du det, kan din lejer indbringe sagen for huslejenævnet og få lejen nedsat - i visse tilfælde med tilbagevirkende kraft.
I regulerede kommuner kan du sætte huslejen efter to forskellige regler. Den ene hedder “omkostningsbestemt husleje”, den anden hedder “husleje efter det lejedes værdi i regulerede kommuner”.
Du kan med fordel kontakte en lejemægler for at få hjælp til at sætte den rigtige husleje.